Nordjyllands Politi fik klokken 18.07 en anmeldelse om, at en bil var kørt galt i et solo-uheld på Aalborgvej ud for nummer 280 nær Gandrup. Bilen var så skadet, at den ikke kunne køre videre, og vidner ringede ind til politiet og forklarede, at manden var stukket af fra sit køretøj. - Han stiger ud af sin bil og begynder at løbe ud over markerne i mulm og mørke, og så får vi selvfølgelig mistanke om, at manden kan være beruset, siger vagtchef Per Jørgensen fra Nordjyllands Politi. Der blev sendt en hundepatrulje af sted, og ikke lang tid efter fandt hundene en mand, der gemte sig på en mark. Det viste sig at være bilens ejer - en 43-årig mand fra Hals-egnen. Og han var ganske rigtigt beruset. - Der blev taget en alkometer-test af manden, og den blæste han op over 2,0, siger Per Jørgensen. Manden blev anholdt og taget med på politigården, hvor der blev taget blodprøve. Manden blev efterfølgende løsladt, men han er sigtet for spirituskørsel.
Bilisten blæste alkometret op over 2,0. Han er nu sigtet for spirituskørsel.